CELEX: C2004/217/53
Language: el
Date: 2004-08-28 00:00:00
Title: Υπόθεση T-239/04: Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 11 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/30
            
         Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 11 Ιουνίου 2004
   (Υπόθεση T-239/04)
   (2004/C 217/53)
   Γλώσσα διαδικασίας: η ιταλική
   Η Ιταλική Δημοκρατία, εκπροσωπούμενη από τον avvocato dello Stato Danilo Del Gaizo, άσκησε στις 11 Ιουνίου 2004, ενώπιον του Πρωτοδικείου των Ευρωπαϊκών Κοινοτήτων προσφυγή κατά της Ευρωπαϊκής Επιτροπής.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή στρέφεται κατά της αποφάσεως της Επιτροπής C(2004)930 τελικό, της 30ής Μαρτίου 2004, σχετικά με τη διαδικασία υπ' αριθ. C62/2003 (πρώην NN 7/2003), με την οποία κηρύχθηκε ασυμβίβαστη με την κοινή αγορά η κρατική ενίσχυση υπό τη μορφή μέτρων επείγοντος χαρακτήρα υπέρ της απασχόλησης, την οποία έθεσε σε εφαρμογή η Ιταλία βάσει του νομοθετικού διατάγματος της 14ης Φεβρουαρίου 2003, που κατέστη ο νόμος υπ' αριθ. 81 της 17ης Απριλίου 2003. Η καθής υποστήριξε, ιδίως, ότι το εν λόγω μέτρο ενισχύσεως συνιστά οικονομικό πλεονέκτημα για τους αγοραστές επιχειρήσεων που αντιμετωπίζουν οικονομικά προβλήματα, τελούν υπό προσωρινή διαχείριση και απασχολούν τουλάχιστον 1 000 υπαλλήλους, οι οποίοι έχουν συνάψει συλλογική σύμβαση εργασίας μέχρι τις 30 Απριλίου 2003 με το Υπουργείο Εργασίας για την έγκριση της μεταφοράς των εργαζομένων, καθώς και για τις προβληματικές επιχειρήσεις που τελούν υπό προσωρινή διαχείριση, απασχολούν τουλάχιστον 1 000 υπαλλήλους και αποτελούν το αντικείμενο της μεταβιβάσεως.
   Προς στήριξη των ισχυρισμών του, το προσφεύγον κράτος ισχυρίζεται τα εξής:
   
               —
            
            
               η εν λόγω ενίσχυση συνιστά μέτρο γενικού χαρακτήρα για την προώθηση της απασχολήσεως, οπότε δεν νοθεύει ούτε απειλεί να νοθεύσει τον ανταγωνισμό και, συνεπώς, δεν συνιστά κρατική ενίσχυση, υπό την έννοια του άρθρου 87, παράγραφος 1, της συνθήκης ΕΚ,
            
         
               —
            
            
               η εκ μέρους της Επιτροπής αξιολόγηση περί της συμβατότητας της ενισχύσεως αναιρείται από τον προσωρινό χαρακτήρα του μέτρου, το οποίο δικαιολογείται από την ανάγκη αντιμετωπίσεως μιας προσωρινής κατάστασης κρίσεως στην απασχόληση και περιορίζεται στο απολύτως αναγκαίο χρονικό διάστημα για την αντιμετώπισή της, κατ' εφαρμογή της αρχής της αναλογικότητας,
            
         
               —
            
            
               παράβαση των κατευθυντήριων γραμμών περί των κρατικών ενισχύσεων για τη διάσωση και την αναδιάρθρωση προβληματικών επιχειρήσεων, στο μέτρο που, καθόσον αφορά την πώληση της Ocean SpA στη Brandt Italia, το σημείο 100 των εν λόγω κατευθυντήριων γραμμών κάνει ρητή αναφορά στις μη κοινοποιηθείσες ενισχύσεις, ορίζοντας ότι η Επιτροπή οφείλει να εξετάζει τη συμβατότητα με την κοινή αγορά οποιασδήποτε ενισχύσεως που προορίζεται για τη διάσωση και την αναδιάρθρωση προβληματικών επιχειρήσεων, εφόσον έχει κοινοποιηθεί χωρίς την έγκριση της Επιτροπής,
            
         
               —
            
            
               παράβαση του κανονισμού (ΕΚ) αριθ. 2204/2002 της Επιτροπής, της 12ης Δεκεμβρίου 2002, σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις για την απασχόληση (1), στο μέτρο που η καθής δεν έκρινε το εν λόγω μέτρο ενισχύσεως συμβατό με τον κανονισμό αυτό.
            
         
      (1)  ΕΕ L 337 της 13.12.2002, σ. 3.